Екатери́на Дми́триевна Куско́ва (Прокопо́вич) ҡыҙ фамилияһы Есипова, 1869 йылда Өфөлә гимназия уҡытыусыһы ғаиләһендә тыуа. Атаһы урындағы гимназияла тел һәм әҙәбиәт фәндәренән уҡыта, шунан акциз чиновнигы була, әсәһе — ябай, саҡ ҡына уҡый-яҙа белгән татар ҡатыны. Кускова башланғыс белемде Һарытау ҡатын-ҡыҙҙар гимназияһында ала. 1884 йылда 15 йәшендә үкһеҙ етем ҡала: атаһы атылып үлә, әсәһе туберкулёздан вафат була. Үҙен һәм һеңлеһен туйындырыу өсөн Кускова әсәһенең эшен — ҡарт-ҡоролар йортона идара итеүҙе үҙ өҫтөнә алырға мәжбүр була. Дәрестәрен ҡалдырған өсөн гимназиянан сығаралар, әммә 1885 йылда ул, имтихандарҙы экстерн менән тапшырып, уны уңышлы тамамлай. Шул уҡ йылда гимназия уҡытыусыһы И. П. Ювеналиевҡа кейәүгә сыға, унан ике балаһы була. Ювеналиев элек народниктар түңәрәктәрендә ҡатнашҡан була, улар ҡатыны менән үҙ фатирҙарында йорт шарттарында университет ойоштора, унда гимназист ҡыҙҙарға тәбиғәт фәндәрен уҡыта, яҙыусы-народниктарҙың хеҙмәттәрен уҡыйҙар. 1889 йылда Ювеналиев туберкулёздан вафат була, Кускова тол ҡала.